ועדת הפנים והגנת הסביבה, כנסת 20, פרוטוקול מספר 695, 2018-07-10 13:00

יואב קיש: שלום רב.

יואב קיש: אני פותח את הישיבה בנושא סיוע משטרתי לאכיפת חוקי התכנון והבניה.

יואב קיש: נמצא כאן דני קריבו מהמשרד לביטחון פנים, ועמית אופק מהפרקליטות.

יואב קיש: אם נצטרך עוד גורמים במשטרה?

ג'ורג' קיוורקיאן: אני ממתפ"א, ראש זרוע התיאום ביועמ"ש של מתפ"א.

יואב קיש: הגיעה אלי פניה בנושא אכיפת חוקי התכנון והבניה מתנועת רגבים.

יואב קיש: מי נמצא פה מרגבים?

יואב קיש: כל הנוכחים בערך.

יואב קיש: שלום.

יואב קיש: אני אשמח לתת לנציג שלכם שיציג את הנושא.

יואב קיש: בבקשה.

יואב קיש: המצגת לא עולה אבל יש באייפדים ואני חושב שזה גם עלה באתר הוועדה.

יואב קיש: מי מציג?

בועז ארזי: אני היועץ המשפטי של תנועת רגבים.

בועז ארזי: סיפור הסיוע המשטרתי הוא לא חדש, אני חושב שכל הנוכחים פה מכירים, חלק אני מכיר ממכתבים ומפניות.

בועז ארזי: הוא מוכר, הוא יושב על השולחן הרבה זמן.

בועז ארזי: אנחנו רוצים לנסות לעשות פה משהו אחר כי לפני שנתיים פורסם דו"ח קמיניץ.

בועז ארזי: ארז קמיניץ ישב, ועדה שלמה עם ממש כל הגורמים שעוסקים בעניין בעיקר ברמה המדינתית.

בועז ארזי: בהתייחס לסוגיה הזאת למרות שנקבע והוא גם אומר את זה בדו"ח שאחת הסיבות להקמת הצוות ולפרסום הדו"ח היה סוגיית הסיוע המשטרתי.

בועז ארזי: כשהוא מגיע לדבר הזה באמצע הדו"ח, ובתוך הדו"ח ממש מהתחלה הוא מתייחס באמת למה קורה עם הסיוע המשטרתי, הוא מודיע שהדו"ח לא הצליח להגיע להסכמות בנושא הזה, בין היחידה הארצית ובין המשטרה אין הסכמות לגבי הסיוע המשטרתי, האם הוא ניתן כמו שצריך, מתבקש כמו שצריך - - -

יואב קיש: איזו יחידה ארצית?

בועז ארזי: היחידה הארצית לפיקוח על הבניה.

יואב קיש: שהיא כפופה ל?

בועז ארזי: משרד האוצר.

יואב קיש: מי הנציג שלה פה?

קרלוס חיון: אני.

יואב קיש: אז אתה אומר שארז קמיניץ בדו"ח שלו לא הצליח להגדיר את ממשקי העבודה והביצוע, ואיפה האחריות בין יחידת האוצר, היחידה הארצית לאכיפה והמשטרה.

בועז ארזי: לא שהוא לא מגדיר, הוא אומר "לא הצלחנו להגיע למספרים מוסכמים.

בועז ארזי: לא הצלחנו להגיע להסכמה אם יש או אין" - - -

יואב קיש: ומה הבעיה?

יואב קיש: דבר על הבעיה.

בועז ארזי: אנחנו אומרים, יש לנו בעיה, הבעיה שלנו שאנחנו באמת לא יודעים מה קורה.

בועז ארזי: כבר בדו"חות של המשטרה, אנחנו משתמשים בחוק חופש המידע, מקבלים מספרים מהמשטרה, המספרים מגיעים מכמה מקורות.

בועז ארזי: היה דו"ח ממ"מ לגבי הריסות בשנת 2015, תיכף אני אגיד למה אנחנו דווקא משתמשים ב-2015 ולא משהו יותר חדש, אבל כבר שם אנחנו רואים פערים גדולים בתוך הדיווחים של המשטרה עצמה לגבי המספרים.

בועז ארזי: אם יש לנו דיווח אחד שמדבר על 414 צווי הריסה שמתוכם 75% רק במחוז תל אביב והמרכז, וכל השאר, נשארו 100, בפועל אנחנו מקבלים 34 שהתקבלו, זה בתוך מסגרת חופש המידע, בוצעו חמישה צווים בחציון הראשון של 2015 ובדיווח החצי שנתי לממשלה של מתפ"א דווח על אותה תקופה, 1,587 הריסות.

בועז ארזי: אז כבר יש אי בהירות בנואש - - -

יואב קיש: מול חמישה שאתה מכיר מהביצוע לבין?

בועז ארזי: מול חמישה ומול דיווח אחר שניתן לממ"מ, של 414 צווי הריסה.

יואב קיש: יש פה ממ"מ?

יואב קיש: לא.

בועז ארזי: מתוכם 75% באזור המרכז והדרום, כלומר בצפון נשאר אולי 100, אנחנו רואים שהפערים הם מאוד מאוד גדולים.

יואב קיש: אתה אומר שקודם כל אי אפשר להבין מה המצב בשטח כי הדיווחים והמידע שמקבלים הוא שונה לחלוטין.

יואב קיש: בין אם זה מהמשטרה או מהיחידה הארצית.

בועז ארזי: נכון.

בועז ארזי: בעניין הזה רצינו להביא עוד שלוש דוגמאות.

בועז ארזי: אני חושב שכל מי שעוסק בתחום התכנון והבניה בטח בצפון מכיר את הסיפור של עבד אגבריה, זה מבנה עצום בגודלו, בסביבות 600 מטר, צווי הריסה מ-2003, עד היום הוא לא נהרס.

בועז ארזי: במהלך השנה האחרונה זה לא נהרס בגלל איזו שהיא הסכמה שהגיעו אליה המדינה יחד עם הבונה של המבנה, אבל יש התכתבויות בין פרקליטות המדינה לבין משטרת ישראל שמדברות על זה שהמבנה הזה לא נהרס וזה תלוי גם בין היתר, אני לא אומר שזה רק, בנושא של הסיוע המשטרתי.

בועז ארזי: קוראים לזה אבן בוחן לשלטון החוק בצפון הארץ, המבנה הזה לא נהרס עד היום.

בועז ארזי: זו דוגמה אחת שהבאנו להראות שבאמת יש בעיה.

בועז ארזי: עוד פעם, קשה להצביע על כמות אבל בוודאי על איכות.

בועז ארזי: זה מבנה משמעותי.

בועז ארזי: דוגמה שניה שרציתי להביא, קצת חבל לי שאין את המצגת אבל לא נורא, דיון שהייתי בו לפני שבועיים ביחס לעתירה בכפר עראבה, הוועדה המקומית טוענת שהיא פנתה למשטרה, צירפנו את המשטרה לעתירה, מתשובת המשטרה לעתירה הם אומרים "לא קיבלנו, כן ראינו, לא ידענו, תראו לנו ששלחתם", יש חוסר קשר, כשל בקשר בין הוועדות לבין המשטרה.

בועז ארזי: רק בעניין הזה להבהיר, מדובר פה בלמעלה מ-200 צווי האכיפה.

בועז ארזי: זה לא רק גורמי האכיפה המדינתיים שזו היחידה הארצית, שזה מינהל מקרקעי ישראל, גורמים שהם מדינתיים.

בועז ארזי: כל וועדה מקומית היא גורם אכיפה בפני עצמה לצווים שבאזור שלה.

בועז ארזי: מדברים על מאות ועדות.

בועז ארזי: זו דוגמה שניה שאמרתי, בעראבה, חוסר בהירות בקשר בין הוועדה לבין המשטרה.

בועז ארזי: דבר שלישי זה חוסר יכולת לקבל נתוני אכיפה עדכניים, זה אני ממש מביא מהמשרד שלי.

בועז ארזי: בינואר השנה פנינו למשטרת ישראל, ביקשנו לקבל את מספר הבקשות של גורמי האכיפה השונים לסיוע משטרתי, בהתחלה נמסר שמאריכים את הזמן, בטלפון נמסר לי שהמידע הזה לא זמין תחת היד ובסופו של דבר עד עכשיו לא קיבלנו עדיין את המידע הזה, למרות שכבר עברה חצי שנה מהפניה.

בועז ארזי: אז לאן אנחנו חותרים?

בועז ארזי: בסופו של דבר?

בועז ארזי: אני לא רוצה להגיד, קטונתי, אני קטונתי.

בועז ארזי: אני לא מכיר באמת להגיד ואני רואה שגם ארז קמיניץ בעצמו לא יכול היה להגיד, ואני מעריך אותו, זה גורם מקצועי.

בועז ארזי: כולם כנראה רוצים לטפל בבעיה שהיא בעיית מדינה, מכת מדינה, כולם מכירים גם את ההגדרות האלה.

בועז ארזי: אנחנו חושבים שאולי צריך ללכת צעד אחד אחורה ולהקים איזה שהוא פורטל דיגיטלי שדרכו יזרמו מכל גורמי האכיפה כל בקשות הסיוע המשטרתי במשטרת ישראל למקום אחד, כל המידע יאוגם בנקודה אחת, יהיה אפשר לעשות חיתוכים לגבי איזה מספרים, לגבי איזה סוגי מבנים.

בועז ארזי: אם המשטרה מדברת על 2,000 הריסות בשנה, רק לסבר את האוזן אנחנו מדברים על עשר הריסות ביום עבודה, אם יש לנו בערך 200 ימי עבודה רלבנטיים בשנה, באמת אני אומר, הריסות, אני לא מדבר על פעולות אכיפה של הדבקות צווים.

בועז ארזי: הריסות ממש.

בועז ארזי: תרשו לי, עם כל הכבוד למשטרת ישראל שאני מעריך את העבודה, אני לא חושב שלא עושים.

בועז ארזי: יש מקומות, בדרום למשל העסק פועל הרבה יותר טוב, בצפון זה ממש בעיה.

בועז ארזי: אין עשר הריסות ביום בשנה לדעתי, במדינת ישראל.

בועז ארזי: אם מישהו חושב שיש עשר, אני אשמח לראות - - -

יואב קיש: התמונה היא אחרת גם בין הצפון לדרום?

בועז ארזי: יש תמונה אחרת משמעותית בין הצפון לדרום.

בועז ארזי: בדרום אנחנו מזהים, הפעילות שם היא יותר יעילה, האמת שגם המבנים שם פחות משמעותיים, זה גם יחידות אחרות, יחידת יואב עובדת בדרום, היא ממוקדת לעניין הזה, בצפון זה מתפ"א.

בועז ארזי: אם בדרום יש יחסית שישה או שבעה גורמי אכיפה, בצפון אנחנו מדברים על לדעתי למעלה מ-80.

בועז ארזי: עם כל הוועדות וכולי.

בועז ארזי: זה יותר מורכב בצפון.

רפאל אנגל: בדרום זו יחידה ייעודית אחת, יחידת יואב, שהיא עושה את העבודה הזאת.

רפאל אנגל: יחידה אזרחית בעצם.

רפאל אנגל: היא לא משטרתית.

רפאל אנגל: היו דיבורים להפוך אותה גם כן למשטרתית וזה חשש גדול, כי היום זה עובד טוב.

בועז ארזי: כן.

בועז ארזי: המינהלת היא אזרחית, היחידה עצמה היא משטרתית, זה לא אותו דבר.

יואב קיש: יואב היא לא יחידה של משטרה?

בועז ארזי: משטרה.

רפאל אנגל: אבל המינהלת היא אזרחית.

יואב קיש: היחידה היא משטרתית, שלא ישתמע אחרת.

בועז ארזי: אז למה אנחנו מכוונים?

בועז ארזי: אנחנו חושבים שצריך לעשות איגום, נקודה אחת שיגיעו אליה כל הבקשות, שיחזרו כל הדיווחים, שיהיה אפשר לבדוק באמת איזה דברים נעשו, איזה אירועים, איזה סוגי מבנים נעשו, על מה אנחנו מדברים, אם אנחנו מדברים על כל עמוד של גדר כהריסה, אז נוכל לדעת להתייחס לזה.

בועז ארזי: אם זה מבנה מגורים, זו התייחסות אחרת.

יואב קיש: תודה.

יואב קיש: אני רוצה דווקא להתחיל עם משרד האוצר.

יואב קיש: קרלוס תתאר לי איך זה נראה, מה ההיקפים מבחינתך, איך אתם מטפלים בזה, מתי אתם צריכים משטרה, מתי אתם מבקשים משטרה, מתי המשטרה מגיעה, כל הדברים האלה בבקשה.

קרלוס חיון: טוב.

קרלוס חיון: קודם כל עברתי על ההמלצות שלכם, ששמתם במסמך ובגדול זה מה שקורה.

קרלוס חיון: זה התהליך.

קרלוס חיון: היחידה הארצית מגישה בקשה בטופס שהוא אחיד לשני המחוזות העיקריים שזה מרכז וצפון, המחוזות שאני מדבר מחולקים לפי משרד האוצר, וזה כולל את חיפה, כולל את תל אביב, כמו שאמרנו יש הפרדה קצת עם הבט"פ בעניין הדרומי ומחוז ירושלים, במזרח ירושלים שהחל מלפני חודשיים התחלנו לרכז גם כן את הנתונים.

קרלוס חיון: המספרים שהוא מדבר עליהם בהריסות, אני לא רוצה לגנוב את הדברים של המשטרה, אבל מדובר גם בהריסות עצמיות שהן בסיוע המשטרה.

קרלוס חיון: לכן יכול להיות שמדברים על מספרים נורא נורא גבוהים, שאתה אומר 2,000, בתוך ה-2,000 האלה נכללים פעולות שהמשטרה מבצעת שזה לא מגיע לידי ביצוע של טרקטורים ומפקחים בשטח.

קרלוס חיון: זאת אומרת שוטר שהגיע למקום וביצע שם סיור ואזהרה וכל מיני - - -

יואב קיש: זה נחשב הריסה?

קרלוס חיון: בסופו של דבר זה נחשב הריסה.

יואב קיש: אם הוא הרס.

קרלוס חיון: אם הוא הרס.

קרלוס חיון: בדיוק.

קרלוס חיון: אני אומר פה, המספרים של ההריסות העצמיות הרבה יותר גבוהים מהמספרים - - -

יואב קיש: איפה שהוא זה מדווח?

קרלוס חיון: זה נמצא במעקב, כן.

יואב קיש: השאלה היא, בסופו של דבר בשביל שתהיה לנו את התמונה בשטח באמת, אפילו לבדוק את הפעילות ולראות את ההצלחות מול - - -

קרלוס חיון: כן.

קרלוס חיון: יש פילוח.

יואב קיש: איפה זה מדווח, שקיפות, איך רואים את זה?

יואב קיש: איך אני יודע כמה בחודש מסוים בוצעו - - -

קרלוס חיון: פונים או אלינו או למשטרה כי אנחנו מנהלים את אותו מסד נתונים, אנחנו למעשה מזינים אחד את השני.

יואב קיש: אחד הדברים שטוענים הוא שמסד הנתונים הזה לא זהה.

קרלוס חיון: אני יכול להגיד שתכנון ובניה של משרד האוצר הוא זהה והדוק ברמה יום יומית.

יואב קיש: והוא נגיש לציבור?

יואב קיש: אפשר לראות אותו?

קרלוס חיון: אני מבין שאם יש פניה של חוק חופש המידע, אנחנו מגישים את המידע.

קריאה: לא קיבלנו תשובות בשנתיים האחרונות.

קרלוס חיון: אין לי מושג על מה אתה מדבר, אבל - - -

יואב קיש: יש בעיה לשקף את המידע הזה?

קרלוס חיון: לא.

יואב קיש: טוב.

יואב קיש: אז קודם כל אני כבר מבקש שתציגו תוך חודש לוועדה דו"ח סיכום פעילות של 2016-2017, שיהיה מוסכם גם על המשטרה וגם על היחידה הארצית לאכיפה, עם פילוח להריסה עצמית ולהריסה אקטיבית.

יואב קיש: ולפי מחוזות כמובן.

קרלוס חיון: שוב פעם אני אציין שהדו"ח נוגע רק לתכנון ובניה, לא לשאר יחידות האכיפה.

יואב קיש: תכנון ובניה.

עמית אופק: וזה רק צווים של המדינה.

עמית אופק: זה לא קשור לצווים של הוועדות המקומיות.

יואב קיש: למה לא?

עמית אופק: כי זה לא מרוכז במתפ"א.

עמית אופק: צווים של הוועדות המקומיות עוברים ב- - -

יואב קיש: אז מה זה צווים של המדינה?

יואב קיש: זה מספרים בהגדרה יותר נמוכים.

יואב קיש: הוא דיבר על מספרים שלדעתי זה לא רק של המדינה.

עמית אופק: מה שנאמר, המספרים האלה של ה-2,000 אלה מספרים כלליים.

יואב קיש: בדיוק.

יואב קיש: אני רוצה את הניתוח של ה-2,000 האלה.

יואב קיש: לא שאני אקבל תשובה 30 כי זה רק מה שהמדינה עשתה.

עמית אופק: מבחינת ניתוח אני חושב שאין לנו אפשרות - - -

יואב קיש: אז על זה מדברים.

עמית אופק: לא, על ה-200 או ה-300 או 400 שהמדינה מוציאה, על זה אפשר לקבל.

יואב קיש: בסדר.

יואב קיש: אבל אנחנו מסתכלים על כל התמונה.

יואב קיש: מה לעשות, רשות מקומית היא חלק ממדינת ישראל, נכון?

יואב קיש: ופה הבעיה.

יואב קיש: הנה, נגעת בבעיה.

יואב קיש: הלוואי וכל הוועדות המקומיות היו עובדות באותה שיטה כמו המדינה, בהנחה ואצל המדינה כמו שאתה אומר התמונה ברורה, השאלה היא למה זה לא ככה, כי בסופו של דבר זה עיקר האכיפה אפילו.

קריאה: התהלך של ועדה מקומית היום, בגלל כוח אדם של מתפ"א הוא לא עובר דרך היחידה הארצית, זאת אומרת שיש או משטרה מקומית או משטרה משולבת, השיטור העירוני - - -

יואב קיש: לגבי הנתונים של הוועדות אני אשמע מהמשטרה, אבל אתה אומר שבנושא של השלטון המרכזי, כשזה עובר דרך היחידה הארצית, הכל מוסדר, מתואם מול המשטרה אחד לאחד, יש לכם טופס אחד שבו אתם מזמנים אותם לליווי במידה וצריך, יש הגדרה לפי מחוזות, כל זה אתה תדווח לנו כולל פעולות של הריסות עצמיות והריסות שלכם.

קריאה: אז של היחידה הארצית.

יואב קיש: כן.

יואב קיש: אני מבין שהבעיה היא באמת כנראה יותר בנושא הדיווח והמידע של ההריסות של ועדות מקומיות שמבקשות.

יואב קיש: אני אשמח לשמוע את המשטרה.

ג'ורג' קיוורקיאן: קודם כל המצב היום שונה לחלוטין מהמצב בתחילת 2016.

יואב קיש: מה השתנה?

ג'ורג' קיוורקיאן: אחרי דו"ח קמיניץ קרו שלושה דברים חשובים.

ג'ורג' קיוורקיאן: קודם כל התקבלה החלטת ממשלה, חוק התכנון והבניה תוקן בתיקון 116, ובתחילת 2017 המפכ"ל הורה שכל התיאום בנושא ביצוע הצווים - - -

יואב קיש: אתה היועץ המשפטי של מתפ"א, נכון?

ג'ורג' קיוורקיאן: וראש זרוע התיאום.

ג'ורג' קיוורקיאן: תיכף אני אסביר מה זה.

ג'ורג' קיוורקיאן: אז המפכ"ל הורה שהתיאום יחזור לשולחן של מתפ"א ומה שקורה שהגופים המדינתיים מגישים את כל בקשות הסיוע, מפברואר 2017, למתפ"א.

יואב קיש: אתה מדבר על השלטון המקומי?

יואב קיש: אתה אומר בנושא המדינה זה הוסדר, זה הבנתי.

ג'ורג' קיוורקיאן: כן.

ג'ורג' קיוורקיאן: באופן גס יש שלושה סוגי צווים, יש צווים מדינתיים, צווים של ועדות מקומיות ויואב.

יואב קיש: יואב שהוא גוף עצמאי בעניין?

ג'ורג' קיוורקיאן: לא, היחידה הדרומית שעובדת מול המינהלת הדרומית, בנושא הסדרה של הבדואים וכולי בנגב.

יואב קיש: זאת אומרת אתה רואה את יואב כיחידה עצמאית בנושא ה- - -

ג'ורג' קיוורקיאן: הם עובדים רק בנגב, הם שייכים למחוז הדרומי.

יואב קיש: יכול להיות שצריך לשכפל את המודל, אני לא יודע.

יואב קיש: אולי זו הדרך היחידה לייצר פה - - -

ג'ורג' קיוורקיאן: תיכף אני אספר איך המודל עובד.

קריאה: הם - - - אחד בלבד.

קריאה: הם לא עובדים בכל ה- - -

יואב קיש: במחוז דרום, לא?

ג'ורג' קיוורקיאן: במרחב נגב בתוך מחוז דרום.

ג'ורג' קיוורקיאן: אפילו לא בכל מחוז דרום, רק במרחב נגב.

ג'ורג' קיוורקיאן: אז מה שקורה, אנחנו במתפ"א חברים המשטרה, משרד האוצר - - -

יואב קיש: מה ראשי התיבות של מתפ"א?

ג'ורג' קיוורקיאן: מינהלת תיאום פעולות אכיפה.

יואב קיש: מתי היא הוקמה?

ג'ורג' קיוורקיאן: בסוף 2004, הייתה החלטת ממשלה 2959 שהורתה על הקמת מתפ"א, בסביבות קצת יותר מ-100 שוטרים, שוטרי יס"מ, יחידה ייעודית שכל תפקידה הריסות.

ג'ורג' קיוורקיאן: הצווים המדינתיים של חברי מתפ"א שהם משרד האוצר, רשות מקרקעי ישראל והסיירת הירוקה, מגיעים אלינו למתפ"א.

יואב קיש: טופס אחיד.

ג'ורג' קיוורקיאן: טופס אחיד, מגיע במייל, באותו יום זה מטופל.

ג'ורג' קיוורקיאן: מקבל מספר אצלנו, ממוחשב אצלנו בטבלה מסודרת - - -

יואב קיש: ואת המידע הזה תוכל להעביר אלינו.

ג'ורג' קיוורקיאן: בהחלט.

ג'ורג' קיוורקיאן: אחרי שהצו מגיע אלינו אנחנו קולטים אותו, בודקים אותו משפטית, שולחים אותו למחוז הרלבנטי לביצוע וממשיכים ללוות את הצו הביצוע.

ג'ורג' קיוורקיאן: כל שלבי העמ"ט, התכנון, ההכנה, אנחנו מלווים את הצו וכמובן מסייעים למחוזות.

ג'ורג' קיוורקיאן: זה ההליך במתפ"א.

ג'ורג' קיוורקיאן: אני יכול להגיד שמאז הוראת המפכ"ל, יש לי נתונים מדויקים על מספר הצווים שטיפלנו בהם, ב-2017 למשל התקבלו אצלנו 304 צווים מדינתיים כאלה - - -

יואב קיש: על ידי שלושת הזרועות?

ג'ורג' קיוורקיאן: כן.

ג'ורג' קיוורקיאן: ואנחנו ביצענו 157 צווים.

יואב קיש: יואב צריך אתכם בשביל הביצוע?

יואב קיש: אין לו כוח לבד?

ג'ורג' קיוורקיאן: לא קשור ליואב.

יואב קיש: זה מה שאני אומר, אז בלי יואב.

ג'ורג' קיוורקיאן: בלי יואב.

ג'ורג' קיוורקיאן: מתפ"א, רק צווים מדינתיים בכל הארץ, לא במרחב נגב.

ג'ורג' קיוורקיאן: אנחנו עובדים בכל המחוזות, יש לנו ארבע פלגות - - -

יואב קיש: כי קודם הגדרת אותם כגוף, בגלל זה שאלתי.

ג'ורג' קיוורקיאן: לא, בלי יואב.

יואב קיש: אלה המספרים שגם אתם, משרד האוצר, תגידו לי שאתם מכירים.

יואב קיש: אלה המספרים שביקשנו.

יואב קיש: בוא תתייחס לנושא של הוועדות המקומיות.

ג'ורג' קיוורקיאן: רגע.

ג'ורג' קיוורקיאן: השנה, בחציון התקבלו אצלנו רק עד סוף יוני 233 צווים, בקשות סיוע, שאנחנו באמצע השנה, זה בערך 2/3 מהכמות של כל שנה שעברה, וסייענו בביצוע 136 צווים.

ג'ורג' קיוורקיאן: אז מבחינת כמות הבקשות יש עליה של 70%, חציון מול חציון, ומבחינת הביצוע יש עליה של 258%.

ג'ורג' קיוורקיאן: זה בדוק.

ג'ורג' קיוורקיאן: כל צו יש לו כתובת.

ג'ורג' קיוורקיאן: עיקר הבקשות מגיעות אלינו ממשרד האוצר, זה בערך 70% מהבקשות שלנו - - -

יואב קיש: אני מבקש עכשיו שתתייחס לנושא הוועדות המקומיות.

ג'ורג' קיוורקיאן: אז בהמשך לתהליך הזה, כמו שעשינו במתפ"א, מיחשוב, אנחנו גם התחלנו תהליך של מיחשוב של כלל הבקשות לסיוע בנושא תכנון ובניה מהמשטרה.

ג'ורג' קיוורקיאן: ישבנו בתחילת השנה עם מנ"ט אצלנו, שזה מינהל טכנולוגיות, עשינו איבחון של דרישות למערכת, הגירסה הראשונה עלתה בתחילת יולי, ב-2 ליולי אם אני לא טועה, ואנחנו בודקים אותה עכשיו.

ג'ורג' קיוורקיאן: השאיפה שלנו היא שכל הבקשות המוגשות למשטרה יגיעו למערכת הממוחשבת הזאת ואז נוכל בלחיצת כפתור לדעת בדיוק מה הסטטוס, מה התקבל, מה שלבי הטיפול ומה בוצע.

יואב קיש: אם אני מבין את המצב נכון ממה שאתה מתאר, מתחילת 2016 אתם עובדים בצורה מתואמת עם הגורמים הממשלתיים.

ג'ורג' קיוורקיאן: מתחילת 2017.

יואב קיש: מתחילת 2017, בצורה מתואמת עם הגורמים הממשלתיים ואתם יודעים להציג תמונה אחידה, ואתם עובדים על זה עכשיו, אין לכם את זה עדיין עם השלטון המקומי.

ג'ורג' קיוורקיאן: ולמה אין לנו?

ג'ורג' קיוורקיאן: כי השלטון המקומי לא מגיש את הצווים שלו לגוף אחד כמו מתפ"א.

ג'ורג' קיוורקיאן: להם יש כתובת אחת, אנחנו.

ג'ורג' קיוורקיאן: זהו.

יואב קיש: אז למי הם מגישים?

ג'ורג' קיוורקיאן: הם הולכים כל אחד לתחום שלו, לתחנה שלו.

ג'ורג' קיוורקיאן: יש לך יותר מ-60 תחנות בכל המחוזות, אז זה 60 גורמים.

יואב קיש: איך מסדירים את זה?

ג'ורג' קיוורקיאן: זה מאוד קשה, בגלל זה עובדים על איפיון ועוד איפיון וכולי, אבל בסופו של דבר צריכים לדעת שצו כזה שמתקבל צריך להיות מוזן - - -

יואב קיש: הדרישה לביצוע הריסה על ידי ועדה מקומית מגיעה אליכם, הם בעצם מחכים שתחזור אליהם, מתי אתם יכולים לשלוח צוות?

ג'ורג' קיוורקיאן: לא, זה מגיע לתחנה, התחנה עושה את העמ"ט שלה, את עבודת המטה, הם מעלים את זה לפיקוד שלהם והם עושים את זה - - -

יואב קיש: בסוף העבודה בשטח זה הוועדה המקומית מול תחנת משטרה ספציפית.

ג'ורג' קיוורקיאן: מול תחנה, ואם תחנת המשטרה צריכה סיוע ממתפ"א - - -

יואב קיש: האם יש לך דוגמה למה שיש פה במצגת, למבנה הזה, באום אל פחם, עבד אגבריה.

עמית אופק: זה צו מדינתי.

יואב קיש: זה מדינתי.

יואב קיש: אז מה קרה שם?

עמית אופק: שם, אין לך מספיק זמן לשמוע את הסיפור.

יואב קיש: אני לא יודע אם לבכות או לצחוק.

עמית אופק: גם וגם.

יואב קיש: בוא תן לי בבקשה - - -

עמית אופק: הצו הזה זה צו שהיו בו אינספור הליכים משפטיים, באמת אינספור הליכים משפטיים.

עמית אופק: אפשר להגיד שחלק מהפקות הלקחים שיושמו בתיקון החוק זה כתוצאה מה - - -

יואב קיש: חוק קמיניץ?

בצלאל סמוטריץ': למנוע שימוש לרעה בהליכים משפטיים.

עמית אופק: תיקון 116.

עמית אופק: לא חוק קמיניץ.

בצלאל סמוטריץ': היו שקראו לו חוק רגבים.

עמית אופק: אבל בסופו של דבר, מסיבות כאלה ואחרות, זה היה באוגוסט 2016, כי שנתיים וחצי זה מביא אותנו לפברואר 2019.

עמית אופק: באוגוסט 2016, עוד פעם, מכל מיני סיבות בהסכמת פרקליט המדינה הגענו לאיזו שהיא הסכמה שהבית נאטם, המשפחה יצאה מהבית, הוא עדיין אטום, אנחנו עוקבים אחרי זה גם, וניתן בעצם עיכוב לביצוע הריסה למשך שנתיים וחצי, שאם בסוף השנתיים וחצי הבית הזה לא מוכשר, אז צו ההריסה נכנס לתוקף.

יואב קיש: אתה אומר האתגר הבא יהיה פברואר 2019 אם לא ימצאו עילה משפטית נוספת.

עמית אופק: לא, בהסכם הייתה התחייבות שלא יוגשו בקשות נוספות, השאלה היא האם זה יוסדר.

עמית אופק: השאלה היא האם תהיה שם הסדרה.

בצלאל סמוטריץ': הרעיון שם לא היה רק עניינים משפטיים, שי ניצן בעצמו כותב על ההחמצות, "- - - על ידי המדינה שהחמיצה מספר הזדמנויות לבצע את הצו בשל אילוצים מבצעיים והיעדר סיוע משטרתי", נושא הדיון.

בצלאל סמוטריץ': היו הזדמנויות שבהן לא נעשה שימוש לרעה בהליכים משפטיים, היו חלונות שבהם היה אפשר לממש את הצו, ואני אקבל תיכף רשות דיבור ואני אסביר.

יואב קיש: בבקשה.

בצלאל סמוטריץ': לא, אני לא רוצה להפסיק אותו באמצע.

עמית אופק: זה נכון.

יואב קיש: אז זה לא רק נושאים משפטיים.

עמית אופק: לא, היה.

עמית אופק: אני רק נתתי, כשרצית תיאור - - -

יואב קיש: השאלה אם אנחנו עדיין מוצאים את עצמנו במציאות שבה יש, בוא נקרא לזה, אי מימוש אכיפה בעקבות טעויות שהם לא רק הליכים משפטיים, נקרא לזה.

עמית אופק: טעויות תמיד קורות, אבל לאו דווקא טעויות, בוא נגיד שהסיפור הזה חלקית נפתר.

עמית אופק: לא באופן מלא.

עמית אופק: חלקית הוא נפתר בשיטת העבודה החדשה.

יואב קיש: טוב.

יואב קיש: בצלאל בבקשה.

בצלאל סמוטריץ': אני בראש ובראשונה רוצה אדוני להודות לך על זימון הדיון הזה, ולחזק את ידיך, מכיוון שקביעת הדיון כבר הועילה.

בצלאל סמוטריץ': הנתונים העובדתיים הם שעד שנקבע הדיון הזה בכל השנה הזו בוצעה הריסה אחת בלבד בכל מחוז צפון, אני מדבר כרגע על הפן המדינתי, בסיוע משטרת ישראל, וראה זה פלא, בשבועיים וחצי האחרונים מאז שיצא הזימון לדיון הזה, בוצעו 15 הריסות, במבצעים שכללו סיוע משטרתי.

בצלאל סמוטריץ': אני מוכן לקבל את העובדה שמדובר בחזרה בתשובה מאהבה, ולא רק כדי להכין סטטיסטיקות לקראת הדיון הזה, אבל הדיון הזה הועיל ולכן אני חושב שגם נכון – ואני כבר רץ לסוף – לקבוע דיוני מעקב, אם כל פעם לפני דיון כזה משטרת ישראל תעשה את תפקידה, אז אני חושב שהרווחנו הרבה מאוד.

בצלאל סמוטריץ': עכשיו תראו, אני חייב לתת גילוי נאות, הייתי הרבה מאוד שנים בתנועת רגבים וההיכרות שלי עם הסוגיה המורכבת הזאת היא באמת ממעקב של הרבה שנים מלמטה.

בצלאל סמוטריץ': למשטרת ישראל יש כאן ניגוד עניינים מובנה, ואני לא בא אליה בטענות.

בצלאל סמוטריץ': משטרת ישראל רוצה לשמור על שקט וסדר ציבורי, זה תפקידה.

בצלאל סמוטריץ': מבחינתה, מאחר וכל הריסה כרוכה לא פעם באלימות קשה מאוד של הצד השני ואחר כך בימי זעם ושביתות של הנהגת ערביי ישראל ואני לא יודע מה, אז להיכנס למבצע כזה, ולייצר את הבלגן שמגיע בעקבותיו, זה לא פעם סותר את האינטרס הבסיסי שלה לשמר שקט במרחב.

בצלאל סמוטריץ': עובדתית, ואני מאוד מעריך מחשבים וטופסולוגיה, הרי זה לא המבחן.

בצלאל סמוטריץ': בסוף המבחן הוא האם כאשר יש צו שצריך לממש ונעשית פניה למשטרת ישראל, היא מבצעת אותו או לא, ואני גם צריך להודות על האמת, זו לא בעיה של מתפ"א.

בצלאל סמוטריץ': ברוב המקרים הבלימה של המבצעים האלה נעשית דרך או מפקד המחוז, או מפקדים בדרגות קצת זוטרים ביותר, בעיקר קציני מודיעין, שנותנים איזה שהוא מידע חסוי על הערכת מצב.

בצלאל סמוטריץ': כך זה נקרא, הערכת מצב ביטחונית, והמבצע מבוטל.

בצלאל סמוטריץ': לא פעם מתוכנן מבצע ונערכים אליו גם המשטרה וגם הכוחות האחרים ושוכרים קבלנים, ומדינת ישראל משקיעה עשרות ומאות אלפי שקלים לקבלן שעומד בהיכון כי צריך לבצע את ההריסה, ולילה קודם פתאום מגיע איזה מידע מודיעיני, והרי לא אתה ולא אני יודעים להתמודד עם מידעים מודיעיניים חסויים, והופס, מקבלים הנחיה לא לבצע.

יואב קיש: לא, אבל הצפי ברור שיהיה - - - אף אחד לא נהנה כשבאים להרוס - - -

בצלאל סמוטריץ': אני אומר, זאת השיטה אדוני יושב הראש, במשך שנים.

בצלאל סמוטריץ': מוגשת בקשה, המחשבים עובדים נהדר, התיאום עובד מצוין, יש היערכות גדולה ואני אומר, כולל שכירת קבלנים, אנחנו משלמים להם, הרי גם כאשר ביטלנו את המבצע בלילה קודם, רשות מקרקעי ישראל או היחידה הארצית משלמת לקבלן את העלות הזאת, למרות שההריסה לא בוצעה ולילה קודם פתאום מקבלים איזו שהיא הערכת מצב, על סמך איזו שהיא הערכת מצב ביטחונית וההריסה הזאת נמנעת.

בצלאל סמוטריץ': זה קורה בירושלים, זה קורה בגליל במשך שנים רבות.

בצלאל סמוטריץ': אני אומר באחריות, אחד החסמים הכי גדולים ואגב לא רק אני אומר את זה, זה נכון, כתב את זה דו"ח קמיניץ וכתב את זה פרקליט המדינה במכתב חריף מאוד שהוא הוציא סביב הנושא הזה של התיק של עבד אגבריה באזור ואדי ערה, אחד החסמים הכי גדולים היום למימוש החוק, צריך לקרוא לזה בשפתו, לא הריסה, למימוש החוק ולאכיפת שלטון החוק במדינת ישראל, זה הרצון של משטרת ישראל להגיע לאותו שקט תעשייתי ולהימנע מבלגן שהוא תוצר.

בצלאל סמוטריץ': עכשיו תראו, מה הטענה שלי כלפי המשטרה?

בצלאל סמוטריץ': קודם כל יש פה כמובן כניעה לאלימות, בסופו אנחנו לא אוכפים את שלטון החוק.

בצלאל סמוטריץ': אבל גם במבחן המציאות אנחנו רק מזמינים, ואגב זה נכון בכל תחום, כשאתה נכנע לאלימות אתה מזמין על עצמך יותר אלימות, והראייה הגדולה היא מה שקורה בנגב.

בצלאל סמוטריץ': במשך שנים גם אכיפות בנגב היו כרוכות ב- - - היום, בעקבות עבודה טובה אגב של מתפ"א, ואחר כך זה התחלף במינהלת תיאום אכיפה של יונתן קורדוברו, ושם העסק עובד הרבה יותר טוב, יש היום דבר יום ביומו הריסות במגזר הבדואי.

בצלאל סמוטריץ': לא מספיק, אבל הרבה יותר מאשר בעבר, והיום זה נעשה בכוחות קטנים, שתי סוואנות באות, הורסות, הולכות.

בצלאל סמוטריץ': למה?

בצלאל סמוטריץ': כי הצד השני פגש נחישות גדולה מאוד של המשטרה.

בצלאל סמוטריץ': הוא פגש את הנחישות הזאת פעם ראשונה, פעם שניה, פעם שלישית ובפעם הרביעית הוא הבין.

בצלאל סמוטריץ': לצערי הרב אתם לא מצליחים לאמץ את המודל הזה בצפון, עדיין היום בצפון כל הריסה דורשת סדר גודל כוחות מטורף, אנחנו אחר כך פוגשים באמת אלימות קשה מאוד, לא פעם, יום-יומיים, שלושה אחרי, והתוצאה היא שנוצר מאזן אימה שבו אנחנו, שלטון החוק במדינת ישראל מורתע ולא אוכף את החוק.

בצלאל סמוטריץ': אין מנוס מלקחת היום, ואני רוצה לבקש אדוני יושב הראש, שמה שצריך לבקש מעבר לנתונים שאתה ביקשת, זה לקבל את הפער בין מספר הבקשות שהוגש, לבין מספר ההריסות בפועל, וכמו שאדוני אמר נכון, להבחין בין מה שבוצע כאילו על ידי האדם עצמו בשיחת טלפון לבין הריסות שבוצעו במבצעים תוך אבטחה של משטרת ישראל.

בצלאל סמוטריץ': אני חושב שהפער יהיה פער אדיר, אנחנו נראה את זה שהוגשו הרבה מאוד בקשות, מיעוטן בוצעו בסוף בפועל, וזה חסם שחייב להיפתר.

יואב קיש: אחת הבעיות שאתה לא יודע פה, וזה בדיוק העניין, אולי נקבל את זה בתפיסה של השלטון המרכזי, אבל בשלטון המקומי הם לא יודעים להגיד.

יואב קיש: זה בכלל, וזה 80% מהאירועים?

יואב קיש: כמה זה?

בצלאל סמוטריץ': רגע, חשוב לזכור שזה נוגע לעוד - - -

יואב קיש: וכל ההתנהלות הזו של השלטון המקומי מול המשטרה היא ממודרת.

בצלאל סמוטריץ': נכון, רק שפה יש נקודה נוספת.

בצלאל סמוטריץ': יש תקנות חובת דיווח שמחייבות ועדות מקומיות למסור דיווחים חודשיים לוועדות מחוזיות וועדות מחוזיות למסור לשר הפנים.

בצלאל סמוטריץ': על פי התקנות הללו נוהלו גם הליכים משפטיים על ידי "רגבים" כדי לאכוף את העניין הזה, על פי התקנות הללו במשרד הפנים אמור להיות דיווח חודשי מעודכן לגבי מצב הבנייה הבלתי חוקית בוועדות המקומיות, לרבות צווים חלוטים, לרבות הליכי מימוש של צווים - - -

יואב קיש: זה קורה?

יואב קיש: אתם מקבלים מידע כזה?

נועה עמירב: חובת הדיווח בתיקון 116?

בצלאל סמוטריץ': היא הייתה הרבה קודם.

בצלאל סמוטריץ': יש חובת דיווח בתקנות, היא עוגנה עכשיו בחוק.

יואב קיש: אבל הוועדות המקומיות מדווחות?

קריאה: אני אענה על זה.

קריאה: יש רגולציה - - -

בצלאל סמוטריץ': רגע, מחילה, רק עוד נתון אחד.

בצלאל סמוטריץ': יש נתון אחד שכדאי, אדוני יושב הראש, לבקש.

בצלאל סמוטריץ': על פי החלטת הממשלה שהקימה את מתפ"א, אסור לקחת את התקנים של שוטרי מתפ"א למשימות שיטור אחרות.

בצלאל סמוטריץ': יש תנאים מאוד מיוחדים שבהם, נדמה לי רק סמכות מפכ"ל או משהו כזה, שמוסמך להסיט את מתפ"א מפעילויותיה לפעילויות אחרות, ויש חובת דיווח לממשלה אחת למחצית נדמה לי, על השימוש שנעשה.

בצלאל סמוטריץ': גם כאן להערכתי יש אצבע קלה מאוד על ההדק.

בצלאל סמוטריץ': מאוד נוח להשתמש במתפ"א בכל מה שצריך איזה תיגבור למשהו אחר.

בצלאל סמוטריץ': אז פעם זה מצב בטחוני בירושלים, פעם זה מצב בטחוני בזה, נורא קל לקחת את מתפ"א למשימות אחרות.

בצלאל סמוטריץ': זה מן כוח כזה שממילא המשימה שלו כמו שאמרתי קודם, עומדת בסתירה לרצון הכללי של המשטרה בשקט, אני רוצה שנבקש לקבל גם את זה, לקבל בבקשה נניח בשלוש השנים האחרונות את מספר הפעמים והשימושים שבהם מתפ"א שימשה סיליקון כזה שסותם חורים בסד"כ משטרתי למשימות אחרות.

ג'ורג' קיוורקיאן: שני דברים.

ג'ורג' קיוורקיאן: ככלל, כל צד שמוגש למשטרה, המשטרה עושה הכל כדי לבצע אותו.

ג'ורג' קיוורקיאן: אם היינו מונחים על ידי שיקולים של אלימות כן או לא, אז לא היינו עובדים בכלל, לא בתחום הזה ולא בתחומים אחרים שהם בליבה שלנו.

ג'ורג' קיוורקיאן: נכון, צו הריסה זה אירוע רגיש, אירוע מורכב, אבל המשטרה מוכנה לזה.

ג'ורג' קיוורקיאן: קצינים בקורס קצינים לומדים איך לטפל בדברים כאלה.

ג'ורג' קיוורקיאן: אנחנו מוכשרים לזה, מתפ"א היא יחידה ייעודית לזה, כל התפקיד שלה זה הנושא הזה, כל השנה אנחנו מתאמים רק לקראת זה.

ג'ורג' קיוורקיאן: כך שאיומים באלימות לא כל כך מרגשים אותנו.

ג'ורג' קיוורקיאן: הם חשובים, אבל לא.

יואב קיש: כמה שימושים אחרים במתפ"א?

ג'ורג' קיוורקיאן: נכון, חבר הכנסת צדק, החלטת הממשלה קובעת שהשימוש של מתפ"א הוא בנושא הזה.

ג'ורג' קיוורקיאן: אנחנו עומדים בזה, קבענו בתוך מתפ"א, על דעת כל הגופים שחברים במתפ"א שעד 30% מהסד"כ של מתפ"א או מהמשימות של מתפ"א יהיו בתיגבור או בפשיעה, לא בהריסה - - -

בצלאל סמוטריץ': אבל זה נוגד החלטת ממשלה.

בצלאל סמוטריץ': החלטת ממשלה לא נתנה לך 30%.

ג'ורג' קיוורקיאן: בסדר, אבל זה מה שסוכם - - -

בצלאל סמוטריץ': מה זה סוכם, אתה הלכת נגד החלטת ממשלה?

ג'ורג' קיוורקיאן: החלטת הממשלה אומרת שצריך אישור מפכ"ל.

בצלאל סמוטריץ': לא, אישור מפכ"ל פרטני.

בצלאל סמוטריץ': סליחה, החלטת הממשלה קובעת מפורשות שאסור - - -

ג'ורג' קיוורקיאן: אני יכול לקרוא לך את החלטת הממשלה.

בצלאל סמוטריץ': החלטת ממשלה קובעת למיטב זכרוני, לא בדקתי את זה בשנים האחרונות אבל אני חושב שאני זוכר טוב.

בצלאל סמוטריץ': החלטת הממשלה קובעת כלל - - -

ג'ורג' קיוורקיאן: אפשר לקרוא אותה.

בצלאל סמוטריץ': רגע.

בצלאל סמוטריץ': כותבת כלל.

בצלאל סמוטריץ': היא כותבת, אסור להשתמש במתפ"א אלא במקרים חריגים באישור מפכ"ל.

בצלאל סמוטריץ': אישור מפכ"ל צריך להיות פרטני.

בצלאל סמוטריץ': אין מצב שהמפכ"ל מאשר 30% - - - תנו לנו משימות אחרות.

בצלאל סמוטריץ': זה נוגד החלטת ממשלה בצורה מפורשת.

יואב קיש: בוא נשמע.

יואב קיש: תקריא רגע את החלטת הממשלה.

ג'ורג' קיוורקיאן: רק דבר אחד לגבי הנתונים, תראו את זה כשתקבלו בצורה מסודרת.

ג'ורג' קיוורקיאן: לא רק שאנחנו מסייעים לביצוע צווים מדינתיים, כשיש לנו אפשרות אנחנו גם מסייעים לעשרות צווים של ועדות מקומיות.

ג'ורג' קיוורקיאן: יחידת משטרה, תחנה פונה אלינו, יש לנו אפשרות לתת סיוע, אנחנו גם מסייעים בזה.

יואב קיש: זה בסדר, זה במסגרת העשייה שלכם.

יואב קיש: אבל השאלה שלי, יש לך את החלטת הממשלה מולך?

יואב קיש: אמרת שיש לך.

יואב קיש: הצבעת כאילו על משהו מול העיניים.

ג'ורג' קיוורקיאן: - - -

יואב קיש: אני מבקש, אם יש לך הנחיה של 30% פעילות והחלטת הממשלה לא מאשרת את זה, אני מבקש התייחסות ברורה שלכם לדבר הזה.

יואב קיש: אם צודק חבר הכנסת בצלאל סמוטריץ ואומר שמדובר באישור פרטני של המפכ"ל, אז ההנחיה הזו של 30% היא בניגוד להחלטת ממשלה וצריך לתקן אותה.

יואב קיש: משרד הבט"פ, אתם מכירים את זה?

דני קריבו: לפי מיטב זכרוני, אין לי את ההחלטות מול עיני, מה שהוזכר פה מתייחס להחלטה לגבי יואב, מ-2011.

יואב קיש: אה, לא לגבי מתפ"א.

יואב קיש: אז בואו נבחן את זה.

יואב קיש: אריה קינג, חבר מועצת העיר ירושלים בבקשה.

אריה קינג: קודם כל אני מצטרף לברכות של חבר הכנסת סמוטריץ ליושב-ראש הוועדה כי אם רואים שינויים כבר בצפון, אני מקווה שאולי בדיון ממוקד על ירושלים אולי נראה גם שינויים בירושלים.

אריה קינג: כי בירושלים לא רואים שינויים גם לא לקראת הוועדה הנוכחית, הכינוס פה היום.

אריה קינג: מי שמכיר את איך שההתנהלות של מתן רישיון לתכנון ובניה בעירית ירושלים, זה הכל שקוף.

אריה קינג: כבוד היושב ראש, אתה יכול להיכנס למחשב ולראות כל שלב ושלב.

אריה קינג: מרגע התב"ע, היתר, התנגדויות, מה ההתנגדויות, איפה זה עומד, ריג'קטים של רפרנטים בעירייה.

אריה קינג: וכשאתה נכנס לאותו מחשב ומבקש לדעת מה קורה עם היתרי הבניה, אין כלום.

אריה קינג: אין כלום.

אריה קינג: יש רק סימון, תלוי איזה צבע, אדום, צהוב, ירוק, זה מגדיר את הסטטוס של באיזה שלב זה נמצא של עבירת הבניה והטיפול ברשות המקומית.

אריה קינג: מעבר לזה אין שום נתון.

אריה קינג: אז פה כחברי מועצה וגם כן פקידים בעירייה הרבה פעמים אומרים לי "תשמע, אנחנו פונים למשטרה והמשטרה לא נותנת לנו סיוע" אז לצערי הרב - - -

יואב קיש: תחנת המשטרה המקומית?

יואב קיש: איך זה עובד?

אריה קינג: מחוז ירושלים.

אריה קינג: כשאני פונה למפקד המחוז, או לצורך העניין לפעמים גם לשר, הם אומרים, ובדקתי את זה, אין מקרה אחד שקיבלנו בקשה ולא נתנו את כל השירות שהתבקש.

יואב קיש: אז מה, בקשות באיזה שהוא שלב לא מגיעות?

יואב קיש: אני לא מבין.

אריה קינג: שניה, זו השאלה.

אריה קינג: פה הבעיה, פה אני חושב שיש לקונה כל שהיא בין הוועדה המקומית לוועדה המחוזית.

אריה קינג: כמו שציין קודם קרלוס, כנראה ברמה ארצית, יש פה סנכרון כזה או אחר, זה משתפר, אבל הוועדה המחוזית ולצורך העניין משרד האוצר, אני חושב, לוקה בזה שהוא לא מבקר את הרשות המקומית כי יש פה מצב שאתם בעצם, השלטון המרכזי נותן לרשות המקומית סמכויות שמוקנות מכח החוק למדינה, למשרד האוצר לצורך העניין.

אריה קינג: הוועדה המחוזית נותנת את התב"ע, הוועדה המקומית נותנת את ההיתר על פי התב"ע שהוועדה המחוזית אישרה וכאשר יש הפרה של החוק, החוק הוא חוק מדינה, הוא לא חוק של עירית ירושלים, זה לא חוק עזר עירוני.

עמית אופק: אתה יודע שאכיפת החוק היא בראש ובראשונה של הוועדה המקומית.

עמית אופק: - - - של המדינה.

אריה קינג: נכון.

אריה קינג: זה בדיוק מה שקורה פה.

אריה קינג: כשהעירייה לא מבצעת את מה שחובה עליה לעשות, חובה עליכם להתערב.

אריה קינג: כרגע מה שקורה, זה כשאני פונה - - -

יואב קיש: אתה מחדד את הנושא שדיברתי עליו קודם.

יואב קיש: אם הייתה התקדמות בעבודה, שיתוף בשלטון המרכזי בינו לבין עצמו, בסדר.

יואב קיש: גם זה לא שמענו לא מעט ביקורת, על פעילות שנגנזת ערב קודם, אבל נקבל את הנתונים ונראה אותם, סך כל הבקשות, כמה יצא לפועל, נבחן את זה, אבל עדיין אין לי תשובה ואני לא מצליח לקבל תשובה, איך פותרים את הבעיה שמתאר פה אריה שהיא בירושלים והיא כנראה במקומות נוספים, שבסופו של דבר הוועדה המקומית מגישה בקשה ובזה זה נגמר.

יואב קיש: אף אחד לא בודק איך זה טופל, מה הייתה תשובת המשטרה, למה זה לא קרה, ופה אנחנו נמצאים מול כשל מערכתי.

יואב קיש: מישהו יודע להגיד לי איך - - -

אריה קינג: אני אסיים, רק אחדד את מה שאמרת.

אריה קינג: צריך לזכור, רוב הצווים הם שלנו, לא שלכם.

אריה קינג: רוב הצווים אנחנו אמורים לבצע, הרשות המקומית, ואנחנו לא מבצעים, מתרשלים.

קריאה: למה?

אריה קינג: למה?

אריה קינג: שאלה טובה.

אריה קינג: זאת השאלה.

יואב קיש: אתה צריך לעשות את זה עם משטרה.

יואב קיש: אתה לא יכול בלי משטרה.

אריה קינג: נכון.

אריה קינג: אבל המשטרה אומרת "אנחנו לא מקבלים פניות.

אריה קינג: כשנקבל נענה".

יואב קיש: טוב.

יואב קיש: בואו נשמע את משרד הבט"פ.

דני קריבו: תראו, לא התכוננתי לדיון פרטני על ירושלים, אבל ממיטב ידיעתי - - -

יואב קיש: לא, זו דוגמה כללית לכל רשות בעניין הזה.

קריאה: זו לא דוגמה טובה.

דני קריבו: למיטב הבנתי וידיעתי במחוז ירושלים משטרת ישראל מבצעת אחוזי ביצוע מבחינת החומר שמתקבל במשטרה, מהגבוהים בארץ.

יואב קיש: אז הנה, הוא מסביר לך שמה שהוא רואה בשטח הפוך.

יואב קיש: הוא אומר - - -

אריה קינג: כשאתה תראה את הנתונים, אתה תבין שמה שאמרת, מה שכרגע אמרת זה נתון שלא מחובר למציאות.

עמית אופק: לא, זה ביחס למחוזות אחרים.

אריה קינג: אה, זה ברור.

אריה קינג: כי יש פה היקפים גדולים.

ג'ורג' קיוורקיאן: אבל בירושלים אדוני יש יחידה ייעודית שהוקמה במחוז, כל הבקשות הולכות - - -

יואב קיש: בואו נדבר על אום אל פאחם, לא על ירושלים.

אריה קינג: אל תשווה את ירושלים לבאר שבע.

אריה קינג: כי יש לנו הרבה יותר עבירות בניה.

אריה קינג: השאלה מה אחוזי הביצוע.

אריה קינג: זו השאלה.

יואב קיש: איך פותרים את זה?

ג'ורג' קיוורקיאן: דווקא הבעיה של ירושלים זה עיכובי הביצוע.

ג'ורג' קיוורקיאן: אנחנו מתכוננים עם כוחות וכל התכנון הולך לשווא.

יואב קיש: למה?

ג'ורג' קיוורקיאן: כי יש פתאום עיכובי ביצוע מבית המשפט.

יואב קיש: מי קובע עיכוב ביצוע?

ג'ורג' קיוורקיאן: נשוא הצו.

יואב קיש: רק בית משפט?

ג'ורג' קיוורקיאן: כן.

בצלאל סמוטריץ': לא, לפעמים זה בית משפט, לפעמים זה הערכת מצב מודיעינית, לפעמים זה רמדאן, לפעמים זה חגים - - -

ג'ורג' קיוורקיאן: לא, אני לא מסכים עם מה שאתה אומר.

ג'ורג' קיוורקיאן: אתה מנסה להציג פה מצג כאילו יושב פה קצין משטרה, עושה הערכת מצב עם עצמו ומחליט לא לבצע.

ג'ורג' קיוורקיאן: ממש לא.

ג'ורג' קיוורקיאן: להיפך, אנחנו מוכוונים ביצוע, אנחנו עושים הכל כדי לבצע.

ג'ורג' קיוורקיאן: אתה לא מבין גם כמה זה מורכב לעשות את זה.

יואב קיש: אני רוצה לשמוע איך אתם מציעים לפתור את הקשר בין הוועדות המקומיות, השלטון המקומי ויכולת האכיפה שלו כשהוא צריך משטרה.

יואב קיש: כרגע אני לא רואה את זה עובד.

קרלוס חיון: אני רוצה להגיד משהו קטנצ'יק, שהיחידה הארצית לפניות מאוד מאוד ספציפיות, כשהן נוגעות למדיניות האכיפה של היחידה הארצית - - -

יואב קיש: בסדר, עזוב, נתת נקודת פינצטה.

יואב קיש: אותך הבנו.

יואב קיש: אני שואל, מחדד עוד פעם את השאלה.

יואב קיש: איך אנחנו עוזרים לשלטון המקומי להיות אפקטיבי בנושא האכיפה.

יואב קיש: אפילו ברמת - - -

עמית אופק: ביצוע צווים.

יואב קיש: ביצוע צווים.

יואב קיש: כן.

ג'ורג' קיוורקיאן: אז ככל שתלוי - - -

יואב קיש: לא, אני רוצה לשאול דווקא, אתה אומר לי "כשאני מקבל אני עושה" זה מה שאתה אומר לי.

ג'ורג' קיוורקיאן: קודם כל חשבנו שלב ראשון שצריך להגביר את השקיפות בעניין הזה, בגלל זה מיוזמתנו אמרנו שכל הצווים לא רק המדינתיים, גם הוועדות המקומיות יהיו מוזנים למערכת מיחשוב אחת.

ג'ורג' קיוורקיאן: אז קודם כל כשיש לך שקיפות יש לך 90% מהעבודה, אתה יכול לקבל תמונת מצב כללית.

יואב קיש: למה זה עוד לא קורה, איפה עומד העניין הזה?

ג'ורג' קיוורקיאן: כי זה תהליך.

יואב קיש: ומה זה שקיפות?

יואב קיש: זה יהיה מדווח באתר האינטרנט?

יואב קיש: נראה את זה באינטרנט?

ג'ורג' קיוורקיאן: בשלב ראשון זה יהיה במערכת מיחשוב של המשטרה.

יואב קיש: נו אז בסוף זו לא שקיפות.

יואב קיש: זה רק מידע לכם.

ג'ורג' קיוורקיאן: בסדר, אבל זה מידע שבלחיצת כפתור אפשר לקבל אותו, לעשות פילוחים לפיו, לדעת כל מקום מה המצב.

יואב קיש: אני רוצה לשמוע הצעות איך אנחנו מגשרים על הפער הזה שכרגע הוא הגורם המרכזי ביכולת מימוש האכיפה של הוועדות המקומיות.

יואב קיש: מישהו יש לו רעיון?

יואב קיש: בצלאל יש לך רעיון?

יואב קיש: יש פה בעיה שאני לא רואה לה פתרון.

בצלאל סמוטריץ': מה הבעיה להקים מסד, היום טכנולוגיות - - -

יואב קיש: אז המשטרה עושה מסד כזה.

רפאל אנגל: צריך לקבוע לזה זמן, מתי.

רפאל אנגל: זה יהיה עוד שנתיים?

רפאל אנגל: עוד שבע?

דני קריבו: לא שיש לי רעיון בהקשר זה, אבל אני חושב שחשוב לציין שלא כל הרשויות המקומיות מעוניינות באכיפה.

יואב קיש: בסדר.

יואב קיש: איפה שכן.

דני קריבו: לא מוציאים את הצווים וגם אם הם מוציאים את הצווים הם לא באמת מתכוונים לצווים, לכן זה לא רק עניין של לסדר את הנתונים.

יואב קיש: טוב.

יואב קיש: אני רוצה לסכם את העניין הזה.

יואב קיש: אני מבקש - - -

עמית אופק: תמונת המצב העובדתית היא שלב ראשון בדרך לפתרון.

עמית אופק: ברגע שתהיה תמונה מבחינת נתונים, המינימליים, של כמה צווים מועברים מהוועדות המקומיות בבקשה לביצוע.

עמית אופק: דרך אגב, זה נכון, ירושלים מעבירה הרבה צווים שהיא מבקשת לבצע אותם, לא הרבה ועדות פועלות כך.

עמית אופק: יש ועדות אחרות שלא מעבירות אפילו צווים.

עמית אופק: לכן גם ההיבט של מה שציין ג'ורג' לגבי ריכוז הנתונים האלה אצלם, וגם מבחינתנו זה נכון מה שאמר חבר הכנסת סמוטריץ', היו תקנות לפני תיקון החוק שחייבו אותם לדווח על פעולות אכיפה, התקנות האלה מולאו באופן חלקי ואנחנו כן פועלים לכך שתיקון החוק שעיגן את זה בחקיקה ראשית ימומש, זאת אומרת שפעולות האכיפה האלה גם ידווחו ליחידה הארצית.

יואב קיש: אני מבקש ממשרד האוצר, משרד הפנים ומשרד הבט"פ, נא לתת לנו לוועדה תשובה.

יואב קיש: אני לא יודע כמה זמן אתם צריכים, חודש או חודשיים, לעשות ישיבה משותפת ולתת מענה לנושא הזה עם לוחות זמנים.

יואב קיש: מתי תהיה מערכת ממוכנת, איך כל הגורמים יקבלו את המידע ואיך נוכל לקבל בקרה על ועדות מקומיות, הצווים והאכיפה שהן רוצות, כמו שאמרנו, זה שונה, לא כל אחת - - -, מול היענות המשטרה ומימוש הצווים האלה.

יואב קיש: היום אין מידע, אף אחד לא יודע, אף אחד לא - - -

עמית אופק: המידע הוא מאוד מאוד חלקי.

יואב קיש: נכון.

יואב קיש: אז אני מבקש תשובה לעניין הזה.

רפאל אנגל: אני רוצה להוסיף.

יואב קיש: רק מילה.

רפאל אנגל: יש את חובת הדיווח של הוועדות המקומיות, אפשר לגרום לוועדות המקומיות ל- - - שיחייבו אותן לדווח גם לפורטל הזה.

רפאל אנגל: מה שהם מקימים יוקם כפורטל אינטרנטי, יושב פקיד בוועדה המקומית - - -

יואב קיש: בסדר, אני לא אחליט להם לעכשיו.

יואב קיש: אנחנו ביקשנו תוך חודשיים החלטה של המשרדים, שמענו את ההצעה.

יואב קיש: בסדר.

רפאל אנגל: רק אם אפשר לעשות דיון מעקב על הנושא.

יואב קיש: זה בסדר.

יואב קיש: תודה.

יואב קיש: בצלאל בבקשה.

בצלאל סמוטריץ': אני רוצה ברשותך אדוני יושב הראש להקריא כמה שורות מהחלטת ממשלה 3997 מיום 24.8.2008.

בצלאל סמוטריץ': "מחליטים להטיל על השר לביטחון פנים ועל המפקח הכללי של משטרת ישראל לפעול להגברת הסיוע.

בצלאל סמוטריץ': ...

בצלאל סמוטריץ': להלן: עד ליום 1.12.08 משטרת ישראל תפעל להעמדת מצבת שוטרי יחידת מתפ"א על מצבת מלאה במסגרת תקציב.

בצלאל סמוטריץ': ב.

בצלאל סמוטריץ': יחידת מתפ"א במשטרת ישראל תעסוק בסיוע באכיפת חוק התכנון והבניה ודיני המקרקעין.

בצלאל סמוטריץ': כל משימה אחרת שאיננה סיוע באכיפת חוק התכנון והבניה ודיני המקרקעין תהיה טעונה את אישורו הפרטני של מפכ"ל המשטרה" כמובן יש פה עכשיו יעדים, יש פה תקציב, יש יעדים של כמה מבצעים אתם צריכים לתת בכל שנה בכל מחוז.

בצלאל סמוטריץ': באכיפת דיני תכנון ובניה.

ג'ורג' קיוורקיאן: שים לב גם מתי התאריכים.

ג'ורג' קיוורקיאן: זה 2013, צריך להוסיף 10%.

ג'ורג' קיוורקיאן: אנחנו ממשיכים מאז להוסיף 10% - - -

בצלאל סמוטריץ': אני קראתי, היה קודם דיון על השאלה האם מותר לכם לקבוע קטיגורית ש-30% מוסט.

בצלאל סמוטריץ': כתוב בהחלטת הממשלה "יחידת מתפ"א במשטרת ישראל תעסוק בסיוע באכיפת חוק התכנון והבניה ודיני המקרקעין בלבד.

בצלאל סמוטריץ': כל משימה אחרת שאיננה סיוע באכיפת חוק התכנון והבניה תהיה טעונה את אישורו הפרטני של מפכ"ל המשטרה" ואני הולך רגע לסוף, כתוב אפרופו מה שדיברנו קודם "לא יידחה מועד ביצוע צווים כאמור על ידי משטרת ישראל אלא בנסיבות חריגות, באישור המפקח הכללי של המשטרה" אין קצין מודיעין שאומר הערכת מצב מודיעינית.

בצלאל סמוטריץ': "הודעה על דחיית ביצוע תינתן לגוף בהתראה של 48 שעות".

בצלאל סמוטריץ': הלאה "אי עמידה של משטרת ישראל בכל אחד מהסעיפים א' עד ו', כולל סעיף ב', תביא לפירוקה של יחידת מתפ"א ולהפחתת תקציב היחידה בסך 26 מיליוני ₪", אפרופו החוק של אדוני שתקציב המשטרה יהיה בפיקוח של הכנסת.

בצלאל סמוטריץ': אנחנו מדברים על סגירת מתפ"א.

יואב קיש: אבל אלה דברים שאף אחד לא מפקח עליהם.

בצלאל סמוטריץ': לכן אמרתי.

בצלאל סמוטריץ': עושים פה דיון, אני אומר לכם, ההחלטה שהתקבלה ש-30% ממתפ"א מוסט למקום אחר היא החלטה בלתי חוקית בעליל שהתקבלה בניגוד להחלטת ממשלה מפורטת.

בצלאל סמוטריץ': אני לא רוצה לפרק את מתפ"א, היא גוף חשוב, ולא רוצה לשלול את תקציבה, אבל זה צריך להירשם, אני חושב שהם צריכים להתייחס לנקודה הזאת.

בצלאל סמוטריץ': אז זכרתי טוב אדוני מהבט"פ, זה לא רק ביחידת יואב.

בצלאל סמוטריץ': זה גם במתפ"א.

ג'ורג' קיוורקיאן: חבר הכנסת סמוטריץ, בכל אחת מהשנים 2010-2013 ייקבעו יעדים באופן שיביא לגידול של 10%.

ג'ורג' קיוורקיאן: מאז אנחנו ממשיכים להוסיף כל שנה 10%.

בצלאל סמוטריץ': לא במחוז צפון.

בצלאל סמוטריץ': חברים, בואו, לא במחוז צפון ולא - - -

ג'ורג' קיוורקיאן: בכל הארץ אנחנו מוסיפים.

בצלאל סמוטריץ': לא במחוז צפון.

בצלאל סמוטריץ': אני מכיר את הנתונים מצוין.

יואב קיש: אל תתחילו את הדיון שוב.

יואב קיש: זה לא הזמן.

יואב קיש: תודה.

יואב קיש: אני רוצה - - -

ג'ורג' קיוורקיאן: בסדר, אנחנו עושים עשייה מעבר למה שהיה בהחלטת הממשלה.

יואב קיש: טוב.

יואב קיש: ג'ורג' - - -

בצלאל סמוטריץ': אפשר שיתייחסו לזה?

יואב קיש: אני עכשיו מסכם.

יואב קיש: מה יש להתייחס?

יואב קיש: שמענו, הוא הקריא את החלטת הממשלה.

יואב קיש: אני מבקש את המשטרה לתת התייחסות להחלטת הממשלה כדבריה וזה אומר, אמרת פה נושא של 30% גורף של פעילות שמופנית לאפיקים אחרים, אני רוצה לשמוע - - -

ג'ורג' קיוורקיאן: עד 30%.

ג'ורג' קיוורקיאן: זה לא מגיע לזה.

יואב קיש: עד 30%.

יואב קיש: לא משנה.

יואב קיש: אני רוצה לשמוע האם אתם מקפידים על החלטת הממשלה.

יואב קיש: אנחנו מפקחים עכשיו על החלטת הממשלה כפי שהוקראה, על הקמת מתפ"א.

יואב קיש: אנחנו בהחלטה מבינים שכל פעילות שאינה בליבת אכיפת תכנון ובניה זקוקה אישור מפכ"ל.

יואב קיש: האם זו ההגדרה הקיימת במשטרה?

יואב קיש: זו השאלה שאני שואל.

יואב קיש: נתת פה תשובה שעל פניה נראה שהיא סותרת את זה.

יואב קיש: אני מבקש שתבחן את זה לעומק.

יואב קיש: דיברנו על התקציבים פה, אני יכול להגיד לך שאנחנו חייבים להבין שכל המהות של היחידה הזו זה למימוש של חוקי האכיפה ולמשל נושא נוסף מהותי, ביטול מבצע, ממה שאני מבין מהוראת הממשלה, באחריות מפכ"ל בלבד.

יואב קיש: האם זו ההתנהלות בשטח.

יואב קיש: אני מבקש דיווח גם לעניין הזה.

יואב קיש: לכן הדברים האלה הם בלב ליבת העשייה של מתפ"א, הם ההנחיות שהממשלה ומשרד האוצר שתקצבו הגדירו את הדברים האלה, עם סעיף עונשין שאם המשטרה תיקח את מתפ"א למשימות אחרות, אז לא צריך את מתפ"א.

יואב קיש: אז אני מבקש תשובות ברורות תוך חודש לוועדה בכתב על נושא מימוש החלטת ממשלה כפי שנקבעה 3997 ואיך זה מול התנהלות מתפ"א, עשר שנים לאחר מכן.

יואב קיש: זו הנקודה.

ג'ורג' קיוורקיאן: ברשותך אדוני רק שני דברים.

ג'ורג' קיוורקיאן: אנחנו נעביר את מה שביקש אדוני, אבל אני רוצה להגיד שני דברים חשובים.

ג'ורג' קיוורקיאן: אחד – אנחנו עומדים ביעדים שקבעה החלטת הממשלה, עוד מעבר, הרבה מעל מה שהחלטת הממשלה קבעה.

ג'ורג' קיוורקיאן: יכולנו לעצור ב-2013 - - -

יואב קיש: ביעדים של מה?

יואב קיש: ההחלטה?

ג'ורג' קיוורקיאן: יעדי הביצוע.

ג'ורג' קיוורקיאן: כן.

ג'ורג' קיוורקיאן: בטח.

ג'ורג' קיוורקיאן: אנחנו הרבה מעבר.

יואב קיש: אתה מסתכל על מה?

יואב קיש: רק על השלטון המרכזי או גם על - - -

ג'ורג' קיוורקיאן: על הכל.

ג'ורג' קיוורקיאן: ארצי.

ג'ורג' קיוורקיאן: הרבה מעבר.

בצלאל סמוטריץ': אני צודק במה שאמרתי שמתחילת השנה עד לפני שבועיים וחצי הייתה הריסה אחת בלבד בסיוע ממשלתי במחוז צפון?

ג'ורג' קיוורקיאן: לא, אתה לא צודק.

בצלאל סמוטריץ': אפשר לקבל את הנתונים?

ג'ורג' קיוורקיאן: אתה יכול לקבל את זה.

ג'ורג' קיוורקיאן: אתה לא צודק.

ג'ורג' קיוורקיאן: במחוז צפון מתחילת השנה היו 35 הריסות.

בצלאל סמוטריץ': וכמה אתה צריך ביעדים?

בצלאל סמוטריץ': כמה כתוב לך ביעדים?

בצלאל סמוטריץ': כתוב לך 501 ביעדים ב-2008 ומאז 10% כל שנה.

ג'ורג' קיוורקיאן: ארצי.

ג'ורג' קיוורקיאן: לא במחוז צפוני.

בצלאל סמוטריץ': לא, בחלוקה למחוזות.

ג'ורג' קיוורקיאן: שניה, אדוני הדבר השני שרציתי להדגיש, המשטרה, נכון שהיא מקבלת מימון, אבל יותר מ-10 מיליוני שקלים המשטרה מממנת מהכסף שלה את מתפ"א.

ג'ורג' קיוורקיאן: גם לפי החלטת הממשלה אנחנו בתת מימון.

ג'ורג' קיוורקיאן: רק עכשיו עדכנו לנו עוד 6 מיליון שקלים, כי שנים קיבלנו 26 מיליון שקלים לפי החלטה שלא עודכנה עשר שנים.

ג'ורג' קיוורקיאן: התקציב בינתיים גדל והמשטרה המשיכה לממן.

ג'ורג' קיוורקיאן: אז לבוא ולהגיד שהמשטרה לא עומדת בהחלטת הממשלה - - -

יואב קיש: אם היינו מפקחים על התקציב היינו יכולים לדאוג להעלות.

יואב קיש: אני רוצה לסיים את הדיון.

יואב קיש: דיברנו על הנושאים, אני מבקש - - -

ג'מעה אזברגה: אני רוצה להתייחס גם.

יואב קיש: שניה.

יואב קיש: כדי לסיים את הנושא הזה, מהמשטרה, כולל עמידה ביעדים, כולל פירוט, תביאו לנו בבקשה מסמך מסודר.

יואב קיש: בבקשה חבר הכנסת ג'מעה אזברגה.

ג'מעה אזברגה: אני מבין שלכל מטבע יש שני צדדים.

ג'מעה אזברגה: צד אחד אני רואה שהוא מוצג, לא הייתי מתחילת הדיון.

ג'מעה אזברגה: הוויכוח הוא על כמה, זאת אומרת ביצוע של המשטרה, אפילו מפקד מחוז הדרום התגאה בזה שהוא שמח על זה שהוא עשה 1,200 - - -

יואב קיש: הוא טיפל בעבירות בניה.

יואב קיש: בהחלט.

יואב קיש: זה תפקידו.

ג'מעה אזברגה: בלי התערבות משטרה.

ג'מעה אזברגה: תן לי לסיים כי בסופו של יום צריך להתייחס גם לדיון עצמו, המשטרה, אז גם אני אמרתי - - -

יואב קיש: אני רק מזכיר לכולם שאנחנו מדברים בעבירות בניה בלתי חוקיות ובאכיפה שלהן.

ג'מעה אזברגה: אני יודע, אבל פה הוזכרו למשל ועדות התכנון והבניה.

ג'מעה אזברגה: ועדת התכנון והבניה המקומית וועדת התכנון והבניה המחוזית למשל בנגב, אפילו אין ועדת תכנון ובניה בכל הישובים הערבים בנגב אין ועדה מקומית בכלל כי נטלו ממנה את הסמכות הזאת.

ג'מעה אזברגה: יש ועדה אזורית שמעונים שאפילו אין בה נציג אחד, חוץ מנציג אחד של רהט שנמצא בוועדה, אין אפילו נציגות לישובים עצמם.

ג'מעה אזברגה: זה דבר אחד.

ג'מעה אזברגה: למה אני מביא?

ג'מעה אזברגה: כי למטבע הזה יש עוד צד שהוא בני אדם, זה לא מספרים, בכל זאת שאתה הורס בית אתה משאיר אנשים תחת כיפת השמיים והחלטת הממשלה אחראית, היא הייתה אמורה לקחת את זה בחשבון לפחות, כל בית שנהרס זה לא מספר - - -

יואב קיש: אבל זו בניה בלתי חוקית.

ג'מעה אזברגה: דבר שני, צריך לקחת בחשבון גם, הממשלות העוקבות למיניהן הרבה שנים הזניחו את העניין הזה ולא הסדירו את זה ובסופו של יום האזרח הקטן משלם את המחיר הזה ואף אחד לא מעניין אותו, אישורי בניה, אתה מבקש 20 שנה אישור בניה ואין גוף שייתן לך אותו.

ג'מעה אזברגה: אני יודע שאתה לא תאהב את זה, מה לעשות ש"רגבים" עושים את העבודה של ועדות התכנון והבניה, באמת, הם הפכו להיות הגוף המבצע, גם הגוף שקובע את המדיניות והכל.

ג'מעה אזברגה: ואני מבקש שזה יירשם בפרוטוקול.

ג'מעה אזברגה: אנחנו יודעים שזה צד חשוב במטבע.

יואב קיש: טוב.

יואב קיש: אני יכול להגיד לך שיש מאמץ באמת מאז החקיקה, אני לפחות רואה את זה גם בוועדה הזאת, לקדם את כל הנושא של תכנון במגזר הערבי, כולל ראשי הרשויות, אנחנו עושים את זה בד בבד.

יואב קיש: בעניין הזה אמרתי ואני אומר את זה תמיד, שבאמת עשו אי צדק למגזר הערבי בכל מה שקשור לתכנון ואני חושב שדווקא בממשלה הזו ובמהלך שהובל גם על ידי קמיניץ אפשר לומר, יש שינוי מגמה ורצון אמיתי של הרשויות לקדם את נושא התכנון המוסדר במגזר הערבי יחד עם אכיפה, ופה היום הדיון הוא באמת על אכיפה ונושא הבניה הבלתי חוקית.

ג'מעה אזברגה: אם תוכל להגיד - - - תכנית מתאר- - -

יואב קיש: אני מסיים את הדיון.

יואב קיש: אני מבקש - - -

ג'מעה אזברגה: אין בעיה, אני שאלתי שאלה.

ג'מעה אזברגה: אולי מישהו יענה לי, האם הורחב נגיד אחרי החוק, ישוב אחד בתכנון - - -

יואב קיש: עשינו פה לפחות שלושה דיונים עם ראשי רשויות של המגזר הערבי שכולם מדברים על שינוי משמעותי במה שקורה, כולל תכניות מתאר, כולל תב"עות, זה הכל בתהליך, כי זה תהליך של שנתיים אחרונות, ועם עצירה של האכיפה, אבל אני לא נכס לזה כי היום אנחנו דנים על אכיפה, על מקומות שבהם יש כבר החלטה להריסה והמימוש של זה.

יואב קיש: אני מרגיש שיש פער מאוד גדול בנושא הוועדות המקומיות שרוצות, במקומות שהן רוצות, והיכולת שלהן אפילו כמו שאמרנו מהתמונה, זה נושא אחד, והנושא השני זה באמת כל מה שעלה בעקבות החלטת הממשלה.

יואב קיש: אני מבקש נתונים על מתפ"א כדי שנוכל לעשות פיקוח על ההחלטה.

יואב קיש: תודה רבה.

יואב קיש: הישיבה סגורה.